În imagini se vede clar cum cei doi s-au asigurat înainte să treacă strada, dar șoferul unui camion a pornit în trombă de pe o stradă lăturalnică și a intrat în Drumul Național 7 fără să privească spre trecerea de pietoni. Cei doi au fost loviți în timp ce se aflau aproape de axul drumului. Mama băiețelului a fost târâtă câțiva metri pe șosea. Copilul a fost conștient imediat după ce a fost lovit și s-a ridicat în șezut, pentru câteva momente. Unul dintre trecători l-a ținut de mână, până la sosirea echipajelor de salvare.

Șoferul camionului, un bărbat de 36 de ani de Argeș, a ieșit de pe strada Gheorghe Lazăr din Tălmaciu, în DN7. Polițiștii sibieni au stabilit că "la efectuarea manevrei de viraj la dreapta pentru a pătrunde în str. Unirii, nu acordă prioritate de trecere unei femei de 36 de ani, aflată regulamentar în traversare împreună cu fiul acesteia (…), accidentându-i grav pe amândoi". Șoferul este cercetat acum pentru vătămare corporală din culpă.

Femeia din Tălmaciu este internată pe secția Terapie Intensivă, la Spitalul Clinic Județean din Sibiu, în stare gravă. "Are o plagă adâncă la piciorul drept și a intrat în șoc hemoragic și șoc hemodinamic", explică purtătorul de cuvânt al SCJ, Decebal Todăriță. Femeia nu a putut fi operată pentru rana de la picior, pentru că sângele nu i se coagulează și a pierdut cantități mari de lichid. Este sedată și s-a luat în calcul amputarea piciorului. Medicii se tem însă că problemele cu coagularea sângelui i-ar putea fi fatale și sunt rezervați în privința șanselor sale de supraviețuire.

Băiețelul de 8 ani a fost transportat de urgență la București, în stare critică.